*Raport privind mijloacele financiare*

*acumulate și distribuite pentru gestionarea*

*crizei refugiaților din Ucraina*

*Perioada ianuarie - noiembrie 2023*

La situația din 30 noiembrie 2023 în bugetul de stat au fost încasate mijloace bănești în formă de *donații din partea persoanelor fizice și juridice*, în sumă de 81,1 mil. lei, destinate pentru gestionarea crizei refugiaților din Ucraina, inclusiv: 79,8 mil. lei constituie donații din surse interne, iar 1,3 mil. lei - din surse externe, care au fost acumulate prin intermediul ambasadei RM la Tokyo, Japonia.

Din surse interne, în volume mai mari au fost donate mijloace financiare de către: Oficiul de Legătură al Înaltului Comisariat al Națiunilor Unite pentru Refugiați – 20,7 mil. lei și Fondul Națiunilor Unite pentru Copii în Republica Moldova – 58,5 mil. lei care vor fi distribuite pentru oferirea stimulentelor financiare unor categorii de angajați din sfera socială și pentru finanțarea măsurilor de asistență socială, acordate copiilor în situații de risc, inclusiv din familiile persoanelor refugiate.

Pentru gestionarea crizei refugiaților din Ucraina, prin intermediul fondurilor de urgență ale Guvernului au fost repartizate mijloace financiare în sumă de 62,2 mil. lei, dintre care6,0 mil. lei din fondul de rezervă și 56,2 mil. lei din fondul de intervenție, inclusiv:

* 36,6 mil. lei pentru centrele de plasament temporar a refugiaților, inclusiv:

- *12,6 mil. lei* pentru acoperirea costurilor de funcționare a centrelor de plasament temporar pentru refugiați, create de instituțiile publice din subordinea autorităților publice centrale, întreprinderile de stat, societățile cu capital majoritar de stat, organizațiile necomerciale (Ministerului Muncii și Protecției Sociale (12535,3 mii lei) și Ministerului Educației și Cercetării (82,9 mii lei)). ***La situația din 30.11.2023 din suma totală alocată în aceste scopuri au fost executate 12,5 mil. lei;***

- *24,0 mil. lei* pentru întreținerea centrelor de plasament temporar a refugiaților deschise de autoritățile publice locale de nivelul I și II. ***La situația din 30.11.2023 din suma totală alocată în aceste scopuri au fost executate 23,6 mil. lei;***

* 9,0 mil.lei pentru completarea rezervelor de stat și de mobilizare Ministerului Afacerilor Interne, ca urmare a eliberării bunurilor materiale și transmise autorităților din Ucraina în calitate de asistență internațională. ***La situația din 30.11.2023 din suma totală alocată în aceste scopuri au fost executate 5,3 mil. lei;***
* 0,3 mil. lei pentru achitarea cheltuielilor de transport suportate în scopul transportării ajutoarelor umanitare acordate Ucrainei. ***La situația din 30.11.2023 din suma totală alocată în aceste scopuri au fost executate 0,1 mil. lei;***
* 16,3 mil.lei pentru acoperirea cheltuielilor suportate de prestatorii de servicii medicale încadrați în sistemul asigurării obligatorii de asistență medicală pentru acordarea asistenței medicale în anul 2022 cetățenilor străini refugiați din Ucraina în cazul în care au întrunit criteriile definiției de caz pentru COVID-19, precum și în cazurile de urgente medico-chirurgicale. ***Mijloacele alocate au fost executate integral.***